同房侍御山園新亭與邢判官同遊
作者：高適
朝代：唐

paragraphs: 隱隱春城外，朦朧陳跡深。
君子顧榛莽，興言傷古今。
決河導新流，疏逕蹤舊林。
開亭俯川陸，時景宜招尋。
肅穆逢使軒，夤緣事登臨。
忝遊芝蘭室，還對桃李陰。
岸遠白波來，氣喧黃鳥吟。
因睹歌頌作，始知經濟心。
灌壇有遺風，單父多鳴琴。
誰爲久州縣，蒼生懷德音。